Boom Bang-a-Bang

«Boom Bang-a-Bang» er en britisk popsang som vant Eurovision Song Contest 1969 for Storbritannia. Sangen synges av Lulu og er skrevet av Alan Moorhouse og Peter Warne (også kjent som Michael Julien). Warne skrev også «Kiss Me, Honey Honey, Honey» til Shirley Bassey. Dette var Storbritannias andre seier i konkurransen, men «Boom Bang-a-Bang» delte seieren med tre andre land, siden det ikke var noen regler som hindret en deling av seieren. Like fullt fikk sangen den største kommersielle suksessen etter konkurransen, og den toppet VG-lista i tre uker.

Eurovision Song Contest 
BBC hadde på forhånd valgt Lulu til å representere Storbritannia i Eurovision Song Contest dette året. I en TV-sendt, nasjonal finale sang Lulu seks ulike låter som TV-seerne kunne stemme på via postkort. En av låtene var skrevet av Elton John, men det var Alan Moorhouse og Peter Warnes «Boom Bang-a-Bang» som fikk flest stemmer. Sangen ble dermed det britiske bidraget til den internasjonale finalen i Madrid lørdag 29. mars. 

I Madrid var «Boom Bang-a-Bang» det syvende bidraget ut på scenen av 16 deltakere. I avstemningen fikk den 18 poeng – like mange som Spanias «Vivo cantando» med Salomé, Nederlands «De troubadour» med Lenny Kuhr og Frankrikes «Un jour, un enfant» med Frida Boccara. Det var imidlertid ingen regler som sa at det bare skulle være én vinner. Dermed ble alle fire landene erklært som vinnere, for første – og eneste – gang i historien. Året etter ble reglene endret, slik at det bare kan være ett land som vinner Eurovision Song Contest. 

«Boom Bang-a-Bang fikk ingen poeng av den norske juryen. I hver jury satt ti personer som hver hadde ett poeng å fordele til sin favorittmelodi.

Listeplasseringer 
Tross at den norske juryen ikke ga «Boom Bang-a-Bang» noen poeng, ble sangen svært populær i Norge. Den toppet VG-lista i tre uker. Også i en rekke andre land tok sangen seg inn på singellistene.

Tittel og tekst 
Sangen var det andre bidraget på rad med såkalt tulletittel til å vinne konkurransen. Året før hadde spanske Massiel vunnet med låten «La, la, la», der ordet la ble gjentatt hele 138 ganger. «Boom Bang-a-Bang» ble lagt merke til blant komikere, og blant annet parodierte Monty Python's Flying Circus den under tittelen «Bing Tiddle-Tiddle Bong». 

Sangen er en lystig popsang i typisk 1960-tallsstil. I teksten synger Lulu at hjertet hennes banker ekstra hver gang hun treffer sin kjære. Hun synger at «hjertet mitt slår boom bang-a-bang, boom bang-a-bang når du er nær». Hun ber ham også om å komme nærmere og holde henne hardt. 

Over 20 år etter at den først ble utgitt, kom sangen på BBCs liste over sanger som ikke fikk spilles så lenge Gulfkrigen pågikk i 1991.

Boom Bang-a-Bang var også navnet på et program på BBC One i anledning Eurovision Song Contests 50-årsjubileum i 2006. Det ble sendt uken før Eurovision Song Contest 2006, og programleder var Sir Terry Wogan. Programmet viste arkivopptak og høydepunkter fra tidligere konkurranser.

Sangen var også tittellåt i BBC Threes situasjonskomedie Him & Her fra 2010.

Norske versjoner 
 Terje Mosnes har skrevet en norsk tekst med samme tittel som den britiske.
 Prima Vera spilte inn en humoristisk kortversjon i 1982.

Innspilling 
Anne-Mette. Utgitt på singelen Triola TN 548.
Ha ha he he ho! (De gærne har'e godt)

Referanser 

 
 

Britiske sanger
Bidrag til Eurovision Song Contest
Sanger fra 1969